**ΑΝΑΚΟΙΝΩΣΗ ΠΕΡΙ ΟΙΚΟΝΟΜΙΚΩΝ ΑΠΟΤΕΛΕΣΜΑΤΩΝ Γ ΤΡΙΜΗΝΟΥ 2021**

**Δελτίο Τύπου 23/12/2021**

**Επιδόσεις και Αποτελέσματα περιόδου 1ης Ιανουαρίου 2021 έως 30ης Σεπτεμβρίου 2021**

Σε απάντηση της με αριθμό πρωτοκόλλου 2596/09-11-2021 1επιστολής της Επιτροπής Κεφαλαιαγοράς η οποία κοινοποιήθηκε σε όλους τους εκδότες με κινητές αξίες εισηγμένες προς διαπραγμάτευση στη ρυθμιζόμενη αγορά του Χρηματιστηρίου Αθηνών και στα πλαίσια της ενημέρωσης του επενδυτικού κοινού σε συνδυασμό με την εν εξελίξει πανδημία του Covid-19, η Ανώνυμη Εταιρεία με την επωνυμία «ΚΛΩΣΤΟΫΦΑΝΤΟΥΡΓΙΑ ΝΑΥΠΑΚΤΟΥ Α.Β.Ε.Ε.» αναφορικά με τη διαμόρφωση των θεμελιωδών οικονομικών μεγεθών της κατά το εννεάμηνο της τρέχουσας χρήσης καθώς και του Γ΄ Τριμήνου αυτής , συγκρινόμενα παράλληλα και με την αντίστοιχη περίοδο της προηγούμενης χρήσης και τις προοπτικές που αφορούν την δραστηριότητά της σημειώνει τα ακόλουθα :

Ειδικότερα τα αποτελέσματα του Ομίλου και της Εταιρείας για το εννεάμηνο του 2021, συγκρινόμενα παράλληλα και με την αντίστοιχη περίοδο της προηγούμενης χρήσης έχουν συνοπτικά ως ακολούθως :

α) Ο ενοποιημένος κύκλος εργασιών ανήλθε σε 9.742,4 χιλ. ευρώ, έναντι 6.538,6 χιλ ευρώ την αντίστοιχη περίοδο της χρήσης 2020 παρουσιάζοντας ποσοστιαία αύξηση κατά 49% και ο εταιρικός σε 6.490,6 χιλ. ευρώ, έναντι 4.249,4 χιλ. ευρώ παρουσιάζοντας ποσοστιαία αύξηση κατά 52,74%.

β) Τα κέρδη προ φόρων, χρηματοδοτικών και επενδυτικών αποτελεσμάτων (EBIT) ανήλθαν σε επίπεδο Ομίλου σε 1.273,6 χιλ. ευρώ, έναντι 287,8 χιλ. ευρώ. Σε εταιρικό επίπεδο τα κέρδη προ φόρων, χρηματοδοτικών και επενδυτικών αποτελεσμάτων ανήλθαν σε 754,6 χιλ. ευρώ έναντι ζημιών 45,9 χιλ. ευρώ την αντίστοιχη περίοδο της προηγούμενης χρήσης .

γ) Τα κέρδη προ φόρων, χρηματοδοτικών, επενδυτικών αποτελεσμάτων και αποσβέσεων (EBITDA) ανήλθαν σε επίπεδο Ομίλου σε 1.504,4 χιλ. ευρώ, έναντι 534,1 χιλ. ευρώ, και σε εταιρικό επίπεδο σε 859,2 χιλ. ευρώ, έναντι 75,3 χιλ. ευρώ.

δ) Τα κέρδη προ φόρων (EBT) ανήλθαν για τον Όμιλο σε 1.177,2 χιλ. ευρώ, έναντι 234,9 χιλ. ευρώ και για την Εταιρεία σε 711,3 χιλ. ευρώ, έναντι 273,4 χιλ. ευρώ.

Ειδικότερα κατά το γ' τρίμηνο της χρήσης 2021 :

α) οι ζημίες προ φόρων, χρηματοδοτικών και επενδυτικών αποτελεσμάτων (EBIT) ανήλθαν σε επίπεδο Ομίλου σε 16 χιλ. ευρώ ενώ σε εταιρικό επίπεδο σε κέρδη 418,6 χιλ. ευρώ.

β) Τα κέρδη προ φόρων, χρηματοδοτικών, επενδυτικών αποτελεσμάτων και αποσβέσεων (EBITDA) ανήλθαν σε επίπεδο Ομίλου σε 60,4 χιλ. ευρώ και σε εταιρικό επίπεδο σε 453,4 χιλ. ευρώ.

Ο καθαρός δανεισμός για τον όμιλο κατά την 30η Σεπτεμβρίου 2021 ανέρχεται σε 1.711,6 χιλ. ευρώ ενώ κατά την 31η Δεκεμβρίου 2020 ανερχόταν σε 897,2 χιλ. ευρώ . Ο καθαρός δανεισμός για την εταιρεία την 30η Σεπτεμβρίου 2021 ανέρχεται σε 1.191 χιλ. ευρώ ενώ την 31η Δεκεμβρίου 2020 ήταν μηδενικός .

Κατά τη χρονική περίοδο που συντάσσεται η παρούσα , οι εργασίες για τον εκσυγχρονισμό της παραγωγικής μονάδας της μητρικής εταιρείας στη Ναύπακτο βρίσκονται σε πλήρη εξέλιξη, με την ολοκλήρωση του επενδυτικού σχεδίου να τοποθετείται στα τέλη του πρώτου διμήνου του ερχόμενου έτους.

Καθοριστικό ρόλο στην διαμόρφωση των οικονομικών αποτελεσμάτων του ομίλου και της εταιρείας κατά την επόμενη χρήση, θα διαδραματίσει η τελική στάθμιση του ενεργειακού κόστους κατά το πρώτο εξάμηνο του 2022, το οποίο στην τρέχουσα περίοδο είναι σημαντικά αυξημένο . Παρά τις αντίξοες συνθήκες της αγοράς, που επικράτησαν από το 2020 λόγω της πανδημίας καθώς και την ενεργειακή κρίση, η Διοίκηση του Ομίλου εκτιμά ότι η Εταιρεία και ο Όμιλος διαθέτουν επαρκείς πόρους που διασφαλίζουν την ομαλή συνέχιση της λειτουργίας τους.

Με την προσδοκία ότι στο έτος 2022 στην Ελλάδα θα βελτιωθούν οι προοπτικές της οικονομίας, η Διοίκηση της εταιρείας και του ομίλου στοχεύει στην ενίσχυση του κύκλου εργασιών και στην αύξηση της παρουσίας της στις ευρωπαϊκές αγορές.